བོད་ལ་རྩོམ་རིག་གསར་བ་བྱུང་ནས་ལོ་ངོ་སུམ་བཅུ་ལྷག་ཕྱིན་པའི་དུས་ཚོད་འདིའི་ནང་།རང་མོས་སྙན་ངག་དང་སྒྲུང་གཏམ།ལྷུག་རྩོམ་བཅས་ནི་རྩོམ་པ་པོ་གཅིག་གི་སྨྱུག་འོག་ནས་དུས་ཚོད་ཀྱང་གཅིག་ལ་བྱུང་བ་ཡིན་མོད།དེའི་ནང་གི་དར་ཁྱབ་ཆེ་ཤོས་ནི་རང་མོས་སྙན་ངག་དང་།རིམ་གྱིས་འཕེལ་བ་ནི་སྒྲུང་གཏམ།འཕེལ་མེད་སོར་གནས་སུ་ཡོད་པ་ནི་ལྷུག་རྩོམ་ཡིན་པར་འདོད།དགོན་པོའི་གྲྭ་བ་ཕལ་ཆེར་ཚིགས་བཅད་འབྲི་བར་མོས་ཤིང་།སློབ་གྲྭའི་སློབ་མ་ཕལ་ཆེར་རང་མོས་སྙན་ངག་འབྲི་བར་མོས་པ་དེས།རྩོམ་རིག་གི་རྨང་གཞིར་གྱུར་བའི་ལྷུག་རྩོམ་གྱི་རྩོམ་ལུས་འདིར་ཚོད་ལྟ་བྱེད་མཁན་ཤིན་ཏུ་དཀོན་པོ་ཆགས་ཡོད་པ་རེད།